Drywer (50) erg beseer in petrolbom-aanval by Touwsrivier | Netwerk24
Drywer (50) erg beseer in petrolbom-aanval by Touwsrivier
Deur Malherbe Nienaber 02 Junie 2019 11:31
'n Vragmotorbestuurder in die Wes-Kaap is Sondagoggend met ernstige brandwonde in die hospitaal opgeneem nadat sy vragmotor glo met 'n petrolbom bestook is.
'n Vragmotor is vroeg Sondagoggend aan die brand gesteek en die bestuurder ernstig beseer nadat hy met 'n petrolbom op die N1 buite Touwsrivier in die Wes-Kaap gegooi is. Foto: ER24
Reddingswerkers is om 01:00 ontbied na die N1 sowat 10 km buite Touwsrivier, waar die vragmotor aan die brand was en die 50-jarige man 'n entjie verder gevind is.
Die polisie het intussen bevestig dat 'n saak van poging tot moord en kwaadwillige saakbeskadiging ondersoek word.
Werner Vermaak, woordvoerder van ER24, sê die bestuurder het ernstige brandwonde en moontlik 'n enkelbesering opgedoen.
"Hy het aan die paramedici verduidelik dat hy en sy vrou se swaer hul vragmotors aan die kant van die pad afgetrek het om te rus. Terwyl hy geslaap het, is 'n petrolbom deur een van die vensters gegooi."
Die bestuurder het glo uit die voertuig gespring en is deur 'n groep mans agternagesit wat hom na bewering met nog 'n petrolbom gegooi het.
Hy is na die Mediclinic Worcester vir behandeling geneem. Die ander bestuurder se vragmotor is ook beskadig, maar hy is ongedeerd.
Sers. Noloyiso Rwexana, provinsiale polisiewoordvoerder, het teen 10:00 gesê niemand is nog in verband met die voorval in hegtenis geneem nie.